b'\n_START_ARTICLE_\nRainbow\n_START_SECTION_\nBegynnelsen\n_START_PARAGRAPH_\nI 1974 var Ritchie Blackmore frustrert over de nye funk- og soulelementene som ble introdusert i Deep Purple av de nye bandmedlemmene Glenn Hughes og David Coverdale. Blackmore ble nedstemt av de andre bandmedlemmene da han foreslo \xc3\xa5 ta med en coverl\xc3\xa5t p\xc3\xa5 musikkalbumet Stormbringer. Blackmore \xc3\xb8nsket \xc3\xa5 spille inn coverl\xc3\xa5ten \xc2\xabThe Black Sheep of the Family\xc2\xbb, som opprinnelig ble spilt inn av bandet Quatermass, som et soloprosjekt for \xc3\xa5 vise fram egne ideer. _NEWLINE_P\xc3\xa5 den siste USA-turneen hadde Deep Purple Elf som oppvarmingsband. Blackmore var imponert av Elfs vokalist Ronnie James Dio. Blackmore og Dio fant fort tonen og i l\xc3\xb8pet av kort tid hadde de skrevet nok musikk til et musikkalbum. Begeistret over denne erfaringen, besluttet Blackmore seg for \xc3\xa5 slutte i Deep Purple og danne sitt eget band. Dette bandet ble basert p\xc3\xa5 besetningen i Elf, foruten om gitaristen. I tillegg til Blackmore p\xc3\xa5 gitar, besto bandet av (de tidligere Elf-medlemmene) vokalist Ronnie James Dio, keyboardist Mickey Lee Soule, bassist Craig Gruber, og trommeslager Gary Driscoll. Bandet fikk navnet "Rainbow". Navnet var inspirert av en restaurant i Hollywood der rockestjerner, groupier og andre interesserte vanket. Albumet Ritchie Blackmore\'s Rainbow ble utgitt i 1975 og hadde en liten hit med \xc2\xabMan on the Silver Mountain\xc2\xbb.\n_START_SECTION_\nRonnie James Dio\n_START_PARAGRAPH_\nI Rainbow fikk Blackmore utforske sine klassiske id\xc3\xa9er fritt med inspirasjon fra bl.a Johann Sebastian Bach, mens Dio for alvor innf\xc3\xb8rte det operalske element i hard rock. Han hadde et bredt spekter i stemmen som passet b\xc3\xa5de \xc2\xabtung\xc2\xbb musikk og \xc2\xablettere\xc2\xbb ballader. Dio er medkomponist p\xc3\xa5 l\xc3\xa5tene, og er ogs\xc3\xa5 opphavsmann til alle tekstene.\n_START_SECTION_\nCozy Powell-effekten\n_START_PARAGRAPH_\nDa det f\xc3\xb8rste albumet var ferdig innspilt, ga Blackmore alle utenom Dio sparken. Inn kom en av rockens mest kraftfulle trommeslagere, Cozy Powell, som tidligere hadde spilt med bl.a The Jeff Beck Group. Blackmore ansatte Jimmy Bain p\xc3\xa5 bass og Tony Carey p\xc3\xa5 keyboard. Denne besetningen ga ut Rainbows andre album, Rising, og dro p\xc3\xa5 bandets f\xc3\xb8rste verdensturne. Den startet i USA i slutten av 1975. Da de endelig kom til Europa sommeren 1976, hadde de f\xc3\xa5tt rykte som et meget godt liveband.\n_START_SECTION_\nBlackmores jernh\xc3\xa5nd\n_START_PARAGRAPH_\nBlackmore gjorde nok en gang utskiftninger i bandets line-up og sparket Bain i januar 1977, samt Carey like etterp\xc3\xa5. Erstatningene ble den kanadiske keyboardspilleren David Stone som hadde spilt i forholdsvis ukjente Symphonic Slam og bassisten Mark Clarke som tidligere hadde spilt med blant andre Colosseum, Uriah Heep, Tempest og Natural Gas. Clarke r\xc3\xb8k uklar med Blackmore og ble sparket i l\xc3\xb8pet av innspillingen av neste album, Long Live Rock \'n\' Roll og ble erstattet av australske Bob Daisley. Daisley spilte bass p\xc3\xa5 l\xc3\xa5tene \xc2\xabLong Live Rock\'n\'Roll\xc2\xbb, \xc2\xabGates of Babylon\xc2\xbb, \xc2\xabKill the King\xc2\xbb og \xc2\xabSensitive to Light\xc2\xbb, \xc3\xb8vrig bass p\xc3\xa5 albumet er innspilt av Blackmore. Clarke mener selv at hans bass-spill finnes p\xc3\xa5 to av l\xc3\xa5tene p\xc3\xa5 albumet._NEWLINE_Etter utgivelsen og en omfattende verdensturne i 1977-78, bestemte Blackmore seg for at Rainbow skulle forlate den middelalderske tematikken og bli et mer kommersielt band. Dette grunnet bandets enormt kostbare turn\xc3\xa9-produksjon, som blant annet omfattet en flere tonns tung \xc2\xabregnbue\xc2\xbb, som lyste over bandet under konsertene. Dio ville ikke v\xc3\xa6re med p\xc3\xa5 Blackmores nye visjoner og forlot dermed bandet, hvor han etterhvert startet et helt nytt kapittel i rockehistorien som ny vokalist i Black Sabbath, som den f\xc3\xb8rste av tre Sabbath-vokalister p\xc3\xa5 rad med fortid hos Blackmore. Senere dannet han sitt eget band, Dio med blant andre Jimmy Bain._NEWLINE_F\xc3\xb8lgende Rainbow-medlemmer har ogs\xc3\xa5 v\xc3\xa6rt medlemmer av Black Sabbath: Ronnie James Dio, Bob Daisley, Cozy Powell og Bobby Rondinelli.\n_START_SECTION_\nHit-makeri med Bonnet\n_START_PARAGRAPH_\nBlackmore fors\xc3\xb8kte \xc3\xa5 erstatte Dio med Ian Gillan, men fikk nei. Etter en serie med auditions, ble endelig eks-Marbles-vokalisten Graham Bonnet klar. Daisley og Stone fikk sparken, og ble erstattet av henholdsvis Don Airey (senere i Deep Purple fra 2002) og Roger Glover (i Deep Purple b\xc3\xa5de f\xc3\xb8r og etter). Albumet Down to Earth kom ut i 1979 og fikk to store hits med \xc2\xabAll Night Long\xc2\xbb og \xc2\xabSince You been Gone\xc2\xbb (skrevet av Russ Ballard).\n_START_SECTION_\nJoe Lynn Turner\n_START_PARAGRAPH_\nI 1980 var Rainbow headlinere for Monsters of Rock i Castle Donnington, England. Det ble Powells siste opptreden med Rainbow f\xc3\xb8r Blackmore ga ham sparken. Bonnet var misforn\xc3\xb8yd med dominansen fra Blackmore/Glover og sluttet for \xc3\xa5 satse p\xc3\xa5 en solokarriere. Deres erstattere ble Joe Lynn Turner (senere med Blackmore i Deep Purple) p\xc3\xa5 vokal og Bobby Rondinelli p\xc3\xa5 trommer. Tittelsporet fra albumet Difficult to Cure fra 1981 var en rockeversjon av deler av Beethovens 9. symfoni. Airey forlot bandet etter den p\xc3\xa5f\xc3\xb8lgende turneen, og ble erstattet av David Rosenthal. Rainbow ble mye spilt p\xc3\xa5 radio i USA, og sangen \xc2\xabJealous Lover\xc2\xbb oppn\xc3\xa5dde 13.-plass p\xc3\xa5 Billboards rockliste._NEWLINE_Den neste albumet kom ut i 1982 og het Straight Between the Eyes. Albumet l\xc3\xb8d mer radiovennlig enn Difficult to Cure og hadde stor suksess i USA. Singelen \xc2\xabStone Cold\xc2\xbb n\xc3\xa5dde 1.-plass p\xc3\xa5 Billboards rockliste og videoen ble spilt en del p\xc3\xa5 MTV. Bandet fokuserte p\xc3\xa5 det amerikanske markedet og utelot England p\xc3\xa5 turneen. En konsert i San Antonio, Texas ble senere utgitt p\xc3\xa5 video under tittelen Live Between the Eyes._NEWLINE_Albumet Bent out of Shape kom ut i 1983 med Chuck Burgi p\xc3\xa5 trommer i stedet for Rondinelli. Videoen til \xc2\xabStreet of Dreams\xc2\xbb ble forbudt p\xc3\xa5 MTV p\xc3\xa5 grunn av et p\xc3\xa5st\xc3\xa5tt hypnotisk klipp. Storbritannia ble tatt med p\xc3\xa5 turneen som fulgte albumet._NEWLINE_Rainbow fremf\xc3\xb8rte hele Difficult to Cure med fullt orkester i Japan i 1984.\n_START_SECTION_\nVed regnbuens slutt, eller?\n_START_PARAGRAPH_\nRainbow ble lagt p\xc3\xa5 is i forbindelse med Deep Purples gjenforening i 1984. Deres siste utgivelse, Finyl Vinyl, best\xc3\xa5r av liveopptak og B-sider foruten den tidligere uutgitte instrumentalen \xc2\xabWeiss Heim\xc2\xbb. Etter at Blackmore forlot Deep Purple igjen i 1993, ga Rainbow ut Stranger in Us All i 1995 med helt ny besetning: Doogie White p\xc3\xa5 vokal, John O\'Reilly p\xc3\xa5 trommer, Greg Smith p\xc3\xa5 bass og  Paul Morris p\xc3\xa5 keyboards._NEWLINE_Rainbow holdt sin siste konsert i Esbjerg, Danmark. Blackmore oppl\xc3\xb8ste s\xc3\xa5 bandet og dannet Blackmore\'s Night sammen med sin forlovede, Candice Night. Blackmore\'s Night spiller inn og fremf\xc3\xb8rer renessansemusikk. I intervjuer fra 2007, har den ellers s\xc3\xa5 kompromissl\xc3\xb8se Ritchie Blackmore slettes ikke utelukket en eventuell gjenforening med et av 70- og 80-tallets absolutt st\xc3\xb8rste hard rock band._NEWLINE_I 2015 annonserte Blackmore at han skulle spille fire rockekonserter i l\xc3\xb8pet av sommeren 2016. To konserter i Tyskland har blitt booket under banneret \xc2\xabRitchie Blackmore\'s Rainbow and Friends\xc2\xbb samt en konsert i Birmingham (Genting Arena) i England. 6. november 2015 ble resten av bandet presentert, med Lords Of Black-vokalisten Ronnie Romero, keyboardisten i Stratovarius Jens Johansson, Blackmore\'s Nights trommeslager David Keith og bassisten Bob Nouveau.'